คลังขึงขังตรวจเลี่ยงภาษีรถหรูลั่น1เดือนรู้ผล
คลังตั้งทีมสอบทุจริตกระบวนการเลี่ยงภาษีนำเข้ารถหรู 6 หมื่นล้าน คาดรู้ผลใน 1 เดือน
19 ต.ค. 2555

คลังตั้งทีมสอบทุจริตกระบวนการเลี่ยงภาษีนำเข้ารถหรู 6 หมื่นล้าน คาดรู้ผลใน 1 เดือน 
เมื่อวานนี้ ผู้บริหารกระทรวงการคลังตั้งวงถกแก้ไขปัญหาการลักลอบนำเข้ารถยนต์หรูของผู้ประกอบการอิสระ โดยนายทนุศักดิ์ เล็กอุทัย รมช.คลัง เป็นประธานการประชุม 
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า ที่ประชุมได้ข้อสรุปให้นำประกาศกระทรวงการคลังว่าด้วยการแต่งตั้งเจ้าพนักงานประเมินตามประมวลรัษฎากร ซึ่งเป็นระเบียบที่ออกในปี 2552 มาใช้
ระเบียบดังกล่าวอนุญาตให้ข้าราชการสามารถค้นหาข้อมูลเกี่ยวกับผู้ที่เสียภาษีอากรไขว้กันระหว่าง 3 กรมภาษี ทั้งกรมสรรพากร กรมศุลกากร และกรมสรรพสามิต เพื่อให้เจ้าหน้าที่ศุลการและสรรพสามิตสามารถนำข้อมูลการเสียภาษีของกรมสรรพากรมาตรวจสอบบริษัทนำเข้ารถยนต์ได้ละเอียดขึ้น คาดว่าใช้เวลาตรวจสอบไม่เกิน 1 เดือน จะสามารถเปิดเผยข้อมูลให้สาธารณชนได้รับทราบ และหากพบว่ามีผู้กระทำความผิดทั้งบริษัทเอกชน และเจ้าหน้าที่รัฐ จะต้องดำเนินการเอาความผิดอย่างเข้มงวด “ นายสมชัย กล่าว 
ทั้งนี้ผู้ที่เกี่ยวข้องกับประกาศดังกล่าวสามารถเข้าร่วมตรวจสอบข้อมูลได้แก่ ปลัดกระทรวงการคลัง รองปลัดกระทรวงการคลัง 
หัวหน้ากลุ่มภารกิจด้านรายได้ อธิบดีกรมศุลกากร รองอธิบดีด้านปราบปราม อธิบดีกรมสรรพสามิต รองอธิบดีกรมสรรพ
สามิต ผู้อำนวยการสำนักแผนภาษี เป็นต้น 
"ยอมรับว่าปัญหามีจริง เบื้องต้นได้ย้ายเจ้าหน้าที่ที่อยู่ในตำแหน่งไปแล้ว 2 คน แต่ยังไม่ขอชี้แจงรายละเอียด ส่วนเรื่องของระบบต้องไปดูว่าครอบคลุมเพียงพอหรือไม่ ซึ่งรมช.คลัง สั่งอธิบดีที่เกี่ยวข้องทั้งกรมศุลกากรและสรรพสามิต ต้องชี้แจงข้อเท็จจริง คาดภายใน 1 เดือนหลักฐานป็นที่ประจักษ์ ซึ่งจะอธิบายได้ทั้งเรื่องว่าทำอะไรไปบ้าง แนวทางป้องกันมีอย่างไรบ้าง " นายสมชัยกล่าว 
นายสมชัย กล่าวอีกว่า ประกาศดังกล่าวน่าจะช่วยในการหาข้อมูลในระดับหนึ่ง ด้านภาษีบริษัทเป้าหมาย ที่กระทำความผิด มี
ปัญหาไหมมีแต่เป็นปัญหาใหญ่โตตามที่ลงหนังสือพิมพ์หรือไม่ยังไม่แน่ใจซึ่งต้องตรวจสอบกับพ.ต.อ.ดุษฎี อารยวุฒิ 
รองปลัดกระทรวงยุติธรรม อดีตเลขาธิการคณะกรรมการป้องกันและปราบปรามการทุจริตในภาครัฐ (ป.ป.ท.) ที่เป็น
ผู้ออกมาให้ข้อมูล 
ทั้งนี้ยืนยันว่ากระทรวงการคลังไม่สามารถปล่อยผ่านเรื่องนี้ไปได้ หากพบว่าใครที่ทำผิดก็ลงโทษ หากเป็นที่ระบบก็ต้องแก้ไข 
และจะป้องกันไม่ให้ปัญหาเกิดขึ้นอีกในอนาคต
นายสมชาย พลูสวัสดิ์ อธิบดีกรมศุลกากร กล่าวว่า ที่ผ่านมามีการตั้งคณะกรรมการสอบข้อเท็จจริงบริษัทนำเข้ารถยนต์สำแดงราคาไม่ตรงกับความเป็นจริง ซึ่งการออกประกาศให้สามารถตรวจสอบภาษีไขว้กันได้เป็นเรื่องดีทำให้ทำงานคล่องตัวขึ้น เบื้องต้นได้ย้ายเจ้าหน้าที่ที่เกี่ยวข้องคือเจ้าหน้าที่ของกรมศุลกากรไปแล้ว 
ทั้งนี้ พบว่าในจำนวนบริษัทนำเข้ารถยนต์ 100 บริษัท มี 40 บริษัทที่มีความเสี่ยงว่าจะแจ้งข้อมูลไม่ตรงกับความเป็นจริง
สำหรับความผิดกรณีที่บริษัทเลี่ยงเสียภาษี จะต้องดูดำเนินคดีเพื่อจ่ายภาษีคืนรัฐให้ครบ แต่กรณีที่พบว่าบริษัทมีการลัดลอบ
นำเข้า จะถูกดำเนินคดีและทำการยึดของกลางไว้
อย่างไรก็ตามก่อนหน้านี้ พ.ต.อ.ดุษฎี อารยวุฒิ รองปลัดกระทรวงยุติธรรม ออกมาเปิดเผยข้อมูลว่า มีการตรวจสอบพบ
การนำเข้ารถหรูเลี่ยงภาษีที่มีการลักลอบดำเนินการมาตั้งแต่ปี 2551 จนถึงขณะนี้ ประเทศชาติเสียหายไปแล้วกว่า 56 
หมื่นล้านบาท โดยเฉลี่ยเลี่ยงภาษีคันละ 1 ล้านบาท